Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer II.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľských náladách občanov, ku ktorým sa dospelo na základe aprílového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, sebareflexia finančných pomerov domácností a investičné zámery obyvateľstva. 

Väčšina aprílových údajov zo Spotrebiteľského barometra sa pohybovala v pásme nadpriemerných výsledkov za SR, výnimkou bola otázka o vhodnosti podmienok na Slovensku pre sporenie, kde v súvislosti s pádom niektorých nebankových inštitúcií vzrástla v poslednom čase nedôvera. Pod hranicou dlhodobého priemeru sa v apríli 2002 ocitli i úmysly stavať dom, chatu, chalupu a  plány na kúpu auta. Ich odchýlky od priemeru však nie sú výrazné.

V porovnaní s januárom 2002 sa zlepšili hodnotenia doterajšieho vývoja inflácie, predikcie ďalšieho vývoja inflácie, odhad vývoja finančnej situácie v domácnosti a odhad vývoja nezamestnanosti. Štyri indikátory ostali na približne tej istej úrovni, sedem sa zhoršilo, z nich najviac odhad vývinu hospodárskej situácie na Slovensku, hodnotenie podmienok pre sporenie v krajine a vyjadrenia o doterajšom vývoji hospodárskej situácie na Slovensku.

Komparácia aktuálnych údajov so situáciou pred rokom vyznieva veľmi priaznivo, vzhľadom na údaje z apríla 2001 sa 12 indikátorov z pätnástich zlepšilo (niektoré veľmi výrazne, napríklad vyjadrenia o doterajšom vývoji cien, doterajšie hodnotenia a očakávania finančnej situácie v domácnosti), jeden indikátor ostal približne na rovnakej úrovni a dva sa zhoršili, ale nie významne (vhodnosť podmienok pre sporenie, plány na stavbu domu).
 
V marci 2002, za ktorý sú k dispozícii medzinárodné výsledky, bola spotrebiteľská atmosféra na Slovensku charakterizovaná indikátorom spotrebiteľskej dôvery o veľkosti –27. Horšia spotrebiteľská atmosféra ako na Slovensku bola  v spomenutom mesiaci v Poľsku       (-38), Bulharsku (-36) a Rumunsku (-29). Na konci prvého kvartálu bola spotrebiteľská dôvera Slovenska situovaná tesne pod priemerom   kandidátskych štátov (-26), od priemeru členských krajín EÚ (-7) bola vzdialená 20 bodov.